proxectonos/corpus_dominio_legal_administrativo_tmp huggingface dataset:
CORRECCIÓN de erros.-Orde do 4 de setembro de 2008 pola que se fixan as tarifas máximas aplicables á asistencia sanitaria concertada polo Servizo Galego de Saúde e se actualizan os prezos dos concertos vixentes.
CONSELLERÍA DE SANIDADE — III. OUTRAS DISPOSICIÓNS — 20/10/2008

Advertido erro na devandita orde, publicada no DOG nº 190, do mércores 1 de outubro de 2008, cómpre efectuar a oportuna corrección:
Na páxina 17.874, no punto 3.4. Rehabilitación para paralíticos cerebrais, dentro do cadro de Actualización de prezos de concertos vixentes, no punto 1, onde di: «... ortopedia, reuropediatría», debe dicir: «... ortopedia, neuropediatría».
ORDE do 14 de outubro de 2008 pola que se homologa o contrato-tipo para a compravenda de castañas galegas.
CONSELLERÍA DO MEDIO RURAL — III. OUTRAS DISPOSICIÓNS — 20/10/2008

Consonte coa proposta elevada pola Dirección Xeral de Produción, Industrias e Calidade Agroalimentaria, relativa á solicitude de homologación dun contrato-tipo para a compravenda de castañas galegas, formulada polos representantes de Unións Agrarias, Xóvenes Agricultores e Asociación Proagrosilga.
De conformidade co disposto na Lei 2/2000, do 7 de xaneiro, reguladora dos contratos tipo de produtos agroalimentarios, e de acordo cos requisitos previstos no Real decreto 686/2000, do 12 de maio, polo que se aproba o seu regulamento e a fin de que os solicitantes poidan dispoñer dun documento acreditativo da contratación de materia prima.
Tendo en conta que o ámbito de aplicación do contrato proposto non supera o territorio da Comunidade Autónoma de Galicia.
En virtude do artigo 149.3º da Constitución, que establece a supletoriedade do dereito estatal,
DISPOÑO:
Artigo 1º
Homologar o contrato-tipo para a compravenda de castañas galegas, cuxo texto figura no anexo desta disposición.
Artigo 2º
O período de vixencia da homologación deste contrato-tipo será de tres anos a partir da entrada en vigor desta orde, podendo ser prorrogado por acordo das partes.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de outubro de 2008.
Alfredo Suárez Canal
Conselleiro do Medio Rural
Ver referencia pdf "20300D008P020.PDF"
CORRECCIÓN de erros.-Resolución do 24 de setembro de 2008 pola que se adxudican as axudas para a elaboración de propostas ao VII Programa marco e as axudas para proxectos de investigación básica (2ª resolución), correspondentes ao Programa de promoción xeral de investigación do Plan galego de investigación, desenvolvemento e innovación tecnolóxica (Incite).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 20/10/2008

Advertido erro material por omisión na devandita resolución, publicada no Diario Oficial de Galicia nº 190 do 1 de outubro de 2008, cómpre facer a seguinte rectificación:
«-Na páxina 17.871, no anexo III, lista de espera-axudas para proxectos de investigación básica, debe incluírse o investigador José Luis Soengas Fernández, da Universidade de Vigo, no posto número 22».
RESOLUCIÓN do 9 de outubro de 2008 pola que se adxudican as axudas para a consolidación e estruturación de unidades de investigación competitivas do sistema galego de I+D+I do ano 2008, convocadas pola Orde do 1 de xullo de 2008 (Diario Oficial de Galicia número 134, do 11 de xullo).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 20/10/2008

Por Orde do 1 de xullo de 2008 (DOG do 11 de xullo) convocáronse as axudas para a consolidación e estruturación de unidades de investigación competitivas do sistema galego de I+D+I do ano 2008.
De conformidade co disposto no artigo 12 da citada orde e vista a proposta de resolución formulada polo director xeral de Investigación, Desenvolvemento e Innovación, esta consellería
RESOLVE:
Primeiro.-Concederlles as axudas para a consolidación e a estruturación de unidades de investigación competitivas aos beneficiarios que se relacionan no anexo I desta resolución, na contía que se sinala en cada caso.
Segundo.-Excluír os solicitantes que se relacionan no anexo II desta resolución, polas causas que se indican.
Terceiro.-Declarar desestimadas as solicitudes que non figuran nesta resolución, por non acadar a puntuación mínima establecida pola Comisión de Valoración para ser consideradas financiables.
Cuarto.-Para poder percibir as axudas será preciso presentar a documentación indicada no artigo 18 da Orde do 1 de xullo de 2008 (DOG nº 134, do 11 de xullo). A xustificación da subvención deberá axustarse aos modelos que se publicarán na páxina web
http://www.conselleriaiei.org/dxidi. O prazo para que a dita documentación sexa presentada na Dirección Xeral de Investigación
, Desenvolvemento e Innovación remata o 7 de novembro de 2008.
Quinto.-A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Sexto.-A inobservancia por parte dos beneficiarios de calquera das bases establecidas na orde de convocatoria suporá a perda do dereito a percibir a subvención correspondente.
Sétimo.-Contra esta resolución, que esgota a vía administrativa, poderá interpoñerse, potestativamente, recurso de reposición perante o conselleiro de Innovación e Industria no prazo dun mes contado a partir do día seguinte ao da publicación desta resolución no Diario Oficial de Galicia, ou, directamente, recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de outubro de 2008.
P.D. (Orde 31-1-2006; DOG nº 24)
Emilio Nogueira Moure
Secretario xeral da Consellería de Innovación
e Industria
Ver referencia pdf "20300D007P017.PDF"
RESOLUCIÓN do 23 de setembro de 2008 pola que se lles dá publicidade aos convenios de colaboración subscritos no primeiro e segundo cuadrimestre de 2008.
INSTITUTO GALEGO DE ESTATÍSTICA — III. OUTRAS DISPOSICIÓNS — 20/10/2008

De acordo co previsto no artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño), onde se establece que os organismos autónomos dependentes da Comunidade Autónoma de Galicia deberán publicar cuadrimestralmente no Diario Oficial de Galicia unha relación dos convenios de colaboración asinados no cuadrimestre anterior, e en virtude das facultades que teño concedidas,
RESOLVO:
Único.-Facer pública a relación de convenios subscritos polo Instituto Galego de Estatística nos meses de xaneiro, febreiro, marzo, abril, maio, xuño, xullo e agosto de 2008, que se anexa a esta resolución.
Santiago de Compostela, 23 de setembro de 2008
Ángel L. Tarrío Tobar
Director do Instituto Galego de Estatística
Ver referencia pdf "20300D011P023.PDF"
ORDE do 26 de agosto de 2008 pola que se crea a Axencia de Lectura Municipal A Caracocha de Montederramo, no concello de Montederramo.
CONSELLERÍA DE CULTURA E DEPORTE — III. OUTRAS DISPOSICIÓNS — 17/10/2008

Vista a proposta do director xeral de Creación e Difusión Cultural, en conformidade co establecido no artigo 38 do Decreto 41/2001, do 1 de febreiro, de refundición da normativa en materia de bibliotecas,
RESOLVO:
Primeiro.-Crear e integrar na Rede de Bibliotecas de Galicia a Axencia de Lectura Municipal A Caracocha de Montederramo no concello de Montederramo.
Segundo.-A resolución favorable de integración estará condicionada á sinatura dun convenio onde se recolla a obriga por parte do centro bibliotecario de prestar un servicio público que deberá axustarse ao estipulado no Decreto 41/2001, do 1 de febreiro, e que poderá responder nos restantes termos ás especiais características de cada tipo de centros.
Terceiro.-O prazo de sinatura deste convenio non deberá ser superior aos tres meses. De non cumprirse este prazo deixarase sen efecto a posible resolución favorable e suporá o arquivo definitivo da solicitude.
Cuarto.-O posterior incumprimento do devandito convenio poderá ser motivo de exclusión temporal ou definitiva do centro bibliotecario de que se trate da Rede de Bibliotecas de Galicia.
Santiago de Compostela, 26 de agosto de 2008.
Ánxela Bugallo Rodríguez
Conselleira de Cultura e Deporte
ORDE do 26 de agosto de 2008 pola que se resolve a integración de centros bibliotecarios na Rede de Bibliotecas de Galicia.
CONSELLERÍA DE CULTURA E DEPORTE — III. OUTRAS DISPOSICIÓNS — 17/10/2008

Vista a proposta do director xeral de Creación e Difusión Cultural, en conformidade co establecido no artigo 38 do Decreto 41/2001, do 1 de febreiro, de refundición da normativa en materia de bibliotecas,
RESOLVO:
Primeiro.-Intégranse na Rede de Bibliotecas de Galicia os centros bibliotecarios relacionados no anexo, comezando pola Axencia de Lectura de Lousame e rematando pola Axencia de Lectura de Amoeiro.
Segundo.-A resolución favorable de integración estará condicionada á sinatura dun convenio onde se recolla a obriga por parte do centro bibliotecario de prestar un servizo público que deberá axustarse ao estipulado no Decreto 41/2001, do 1 de febreiro, e que poderá responder nos restantes termos ás especiais características de cada tipo de centros.
Terceiro.-O prazo de sinatura deste convenio non deberá ser superior aos tres meses. De non cumprirse este prazo deixarase sen efecto a posible resolución favorable e suporá o arquivo definitivo da solicitude.
Cuarto.-O posterior incumprimento do devandito convenio poderá ser motivo de exclusión temporal ou definitiva do centro bibliotecario de que se trate da Rede de Bibliotecas de Galicia.
Santiago de Compostela, 26 de agosto de 2008.
Ánxela Bugallo Rodríguez
Conselleira de Cultura e Deporte
ANEXO
Axencia de Lectura de Lousame.
Biblioteca Pública Municipal de Ponteceso.
Axencia de Lectura de Lucín. Olveira, Dumbría.
Biblioteca Pública Municipal de Zas.
Biblioteca Municipal de Sarria.
Biblioteca Pública Municipal de Viveiro.
Axencia de Lectura de Amoeiro.
CORRECCIÓN de erros.-Orde do 30 de setembro de 2008 pola que se establecen as bases reguladoras e se convocan para 2008 axudas a empresas de transporte público de viaxeiros para a adquisición de vehículos accesibles.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/10/2008

Advertidos erros na devandita orde, publicada no DOG nº 193, do 6 de outubro de 2008, cómpre facer as seguintes correccións:
-Na páxina 18.127, columna da dereita, no artigo 1º, punto 1, onde di: «...para as empresas que prestan de servizos de transporte...», debe dicir: «...para as empresas que prestan servizos de transporte...».
-Na páxina 18.132, columna da dereita, no artigo 29º, onde di: «Artigo 29º.-Información aos interesados», debe dicir: «Artigo 19º.-Información aos interesados».
-Na páxina 18.133, columna da esquerda, no punto 1 do anexo I, onde di: «ámbito de aplciación», debe dicir: «ámbito de aplicación».
-Na páxina 18.133, columna da dereita, no primeiro parágrafo do punto 2.5 do anexo I, onde di: «a persoa viaxando...», debe dicir: «a persoa que viaxe...».
-Na páxina 18.133, columna da dereita, no primeiro parágrafo do punto 2.5 do anexo I, onde di: «...nun respaldo ou antepano almofadado», debe dicir: «...nun respaldo ou anteparo almofadado».
-Na páxina 18.133, columna da dereita, no segundo parágrafo do punto 2.5 do anexo I, onde di: «...poden servir como orientación para dimensionar o antepano», debe dicir: «...poden servir como orientación para dimensionar o anteparo».
-Na páxina 18.134, columna da esquerda, no cuarto parágrafo do punto 2.10 do anexo I, onde di: «...non terá cambios de pendente...», debe dicir: «...non terá cambios severos de pendente».
-Na páxina 18.135, columna da dereita, no parágrafo segundo do punto 3.3 do anexo I, onde di: «...para dimensionar o antepano», debe dicir: «...para dimensionar o anteparo».
-Na páxina 18.136, columna da esquerda, no parágrafo segundo do punto 3.7 do anexo I, onde di: «será imprescindible dotar o vehículo plataforma elevadora...», debe dicir: «será imprescindible dotar o vehículo de plataforma elevadora...».
-Na páxina 18.136, columna da esquerda, no parágrafo quinto do punto 3.8 do anexo I, onde di: «...a plataforma deterá inmediatamente...», debe dicir: «...a plataforma deterase inmediatamente...».
-Na páxina 18.136, columna da dereita, no punto 3.9 do anexo I, onde di: «... que o vehículo ao descender dalgunha parte do corpo...», debe dicir: «...que o vehículo ao descender dane algunha parte do corpo...».
RESOLUCIÓN do 1 de agosto de 2008 pola que se fai pública a incorporación de Fernando González Laxe como conselleiro nato deste órgano.
CONSELLO CONSULTIVO DE GALICIA — II. AUTORIDADES E PERSOAL — 17/10/2008

Manifestado por Fernando González Laxe o seu desexo de se incorporar ao Consello Consultivo de Galicia e unha vez declarado que non está incurso en causa de incompatibilidade ningunha, con esta data, procedeuse á súa toma de posesión e conseguinte incorporación a este consello consultivo na súa condición de conselleiro nato. Todo iso de conformidade co disposto no artigo 4 bis da Lei 9/1995, do 10 de novembro, do Consello Consultivo de Galicia, na súa actual redacción dada pola Lei 12/2007, do 27 de xullo.
Esta resolución publicarase no Diario Oficial de Galicia.
Santiago de Compostela, 1 de agosto de 2008.
Mª Teresa Conde-Pumpido Tourón
Presidenta do Consello Consultivo de Galicia
ORDE do 16 de outubro de 2008 pola que se dispón a entrada en funcionamento da oficina de rexistro único e información no complexo administrativo de San Caetano.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/10/2008

O Decreto 164/2005, do 16 de xuño, que regula e determina as oficinas de rexistro propias ou concertadas da Administración da Comunidade Autónoma de Galicia, crea o Rexistro Telemático da Xunta de Galicia e regula a atención ao cidadán establece, na súa disposición transitoria segunda, que a entrada en funcionamento da oficina de rexistro único e información e atención ao cidadán no complexo administrativo de San Caetano, se fará mediante orde.
Concluída a construción e acondicionamento das dependencias, e co obxectivo prioritario de achegar a Administración ao cidadán e facilitarlle a realización de trámites ao reunir nunha única oficina os distintos rexistros ata agora existentes no complexo administrativo de San Caetano,
DISPOÑO:
Artigo único
A oficina de rexistro único e información no complexo administrativo de San Caetano entrará en funcionamento o día 20 de outubro de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de outubro de 2008.
José Luis Méndez Romeu
Conselleiro de Presidencia, Administracións Públicas e Xustiza
ORDE do 29 de setembro de 2008 pola que modifica a do 11 de xuño, pola que se convocan axudas para o desenvolvemento de programas de educación familiar polas corporacións locais de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 17/10/2008

A orde do 11 de xuño de 2008, pola que se convocan axudas para o desenvolvemento de programas de educación familiar polas corporacións locais de Galicia (DOG nº 121 do 24 de xuño), recolle que nos orzamentos da Vicepresidencia da Igualdade e do Benestar existe consignado para este ano 2008 un importe para as devanditas axudas de 1.300.000 euros, importe que poderá verse incrementado con outras achegas da Administración pública para o mesmo fin.
En consecuencia, como existen dispoñibilidades orzamentarias que poden ser utilizadas para os mesmos fins, cómpre ampliar o importe dos créditos correspondentes ao exercicio 2008 destinados ao financiamento das axudas que poderán ser concedidas ao abeiro da orde do 11 de xuño de 2008, cunha contía adicional de 755.346,92 euros, na aplicación orzamentaria 05.30.312A.460.0, coa finalidade de facer chegar estas subvencións ao maior número posible de entidades e en contía suficiente para garantir un axeitado desenvolvemento dos programas de educación familiar.
Por todo o exposto, e en uso das facultades que me foron conferidas,
DISPOÑO:
Artigo único.
1. Amplíase o importe total correspondente ao exercicio 2008 destinado ao financiamento das axudas que se van conceder ao abeiro da Orde do 11 de xuño de 2008, pola que se convocan axudas para o desenvolvemento de programas de educación familiar polas corporacións locais de Galicia, na contía de 755.346,92 euros con cargo á aplicación orzamentaria 05.30.312A.460.0.
2. O incremento das contías xa concedidas farase nunha porcentaxe igual para todos os concellos e o incremento do financiamento non suporá resolucións a novas entidades.
3. Esta modificación non afecta o prazo establecido na devandita orde para a presentación das solicitudes.
Disposición derradeira
Única.-Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de setembro de 2008.
Anxo Manuel Quintana González
Vicepresidente da Igualdade e do Benestar
RESOLUCIÓN do 19 de setembro de 2008, da Secretaría Xeral da Consellería de Innovación e Industria, pola que se lles dá publicidade aos convenios de colaboración subscritos por esta consellería no último cuadrimestre.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 20/10/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
RESOLVO:
Darlle publicidade á relación dos convenios subscritos pola Consellería de Innovación e Industria nos meses de maio, xuño, xullo e agosto do ano 2008, que se incorpora como anexo a esta resolución.
Santiago de Compostela, 19 de setembro de 2008.
Emilio Nogueira Moure
Secretario xeral da Consellería de Innovación
e Industria
Ver referencia pdf "20300D005P014.PDF"
RESOLUCIÓN do 22 de setembro de 2008 pola que se fai pública a concesión de axudas e subvencións dirixidas a entidades locais de Galicia para o desenvolvemento de programas experimentais e innovadores en materia de prevención e tratamento integral da violencia de xénero, convocadas pola Orde do 7 de maio de 2008.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 20/10/2008

A orde da Vicepresidencia da Igualdade e do Benestar do 7 de maio de 2008 (DOG do 22 de maio) aproba as bases e convoca as axudas e subvencións dirixidas a entidades locais de Galicia para o desenvolvemento de programas experimentais e innovadores en materia de prevención e tratamento integral da violencia de xénero.
O artigo 15.1º da Lei 9/2007, do 13 de xuño, de subvencións de Galicia, establece a obrigatoriedade de publicación no Diario Oficial de Galicia das subvencións concedidas con expresión da convocatoria, o programa e o crédito orzamentario a que se imputan, o beneficiario, a cantidade concedida e finalidade ou finalidades da subvención.
De acordo co anteriormente exposto, esta secretaría
RESOLVE
Ordenar a publicación no Diario Oficial de Galicia da relación de entidades -concellos, mancomunidades e agrupacións de concellos- beneficiarias das axudas concedidas ao abeiro desa orde. Esta relación achégase no anexo.
Convocatoria: Orde do 7 de maio de 2008 pola que se aproban as bases reguladoras e se convocan axudas e subvencións dirixidas a entidades locais de Galicia para o desenvolvemento de programas experimentais e innovadores en materia de prevención e tratamento integral da violencia de xénero.
Programa: 200600059.
Crédito orzamentario: 200.000 euros.
Aplicación orzamentaria: 05.30.313D.460.1.
Santiago Compostela, 22 de setembro de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "20300D005P014.PDF"
RESOLUCIÓN do 9 de outubro de 2008 pola que se fai pública a ampliación do límite de crédito dispoñible para as axudas do Igape para o apoio aos investimentos das empresas do sector de transporte público de viaxeiros por estrada (procedemento IG149).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 15/10/2008

O Consello de Dirección do Igape na súa xuntanza, que tivo lugar o día 29 de febreiro de 2008, acordou por unanimidade dos membros asistentes a aprobación das bases reguladoras das axudas para o apoio aos investimentos das empresas do sector de transporte público de viaxeiros por estrada, instrumentadas mediante convenio de colaboración entre a Consellería de Política Territorial, Obras Públicas e Transporte e o Instituto Galego de Promoción Económica (Igape).
Mediante Resolución do 28 de abril de 2008 (DOG nº 84, do 2 de maio), procedeuse á publicación das ditas bases e do crédito orzamentario asignado, establecéndose no seu artigo 17 que este crédito podería ser ampliado polo Igape á vista das solicitudes presentadas, do cal se daría a correspondente publicidade no Diario Oficial de Galicia.
Tendo en conta o volume de solicitudes recibidas e, tratando de dar resposta á ampla demanda de axuda, semella oportuno incrementar o importe aprobado para as axudas para o apoio aos investimentos das empresas do sector de transporte público de viaxeiros por estrada.
Na súa virtude e, de conformidade coas facultades que teño conferidas,
RESOLVO:
Único.-Ampliar en 1.500.000  o crédito para o exercicio 2008 para as axudas para o apoio aos investimentos das empresas do sector de transporte público de viaxeiros por estrada (procedemento IG149), con cargo á partida orzamentaria E2/10/02-651700, resultando un total de crédito dispoñible de 2.300.000  para o exercicio 2008.
Santiago de Compostela, 9 de outubro de 2008.
Álvaro Álvarez-Blázquez Fernández
Director xeral do Instituto Galego de Promoción
Económica
RESOLUCIÓN do 8 de outubro de 2008 pola que se convoca un seminario sobre a policía como testemuña.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 15/10/2008

Dentro das actividades programadas para o ano 2008, e conforme as funcións atribuídas pola Lei 1/2008, do 15 de xaneiro, da Academia Galega de Seguridade Pública, anúnciase a celebración dun seminario sobre a policía como testemuña, que deberá desenvolverse conforme as seguintes bases:
Obxectivos.
-Saber cales son os aspectos que hai que ter en conta na comparecencia en xulgados e tribunais na calidade de testemuña ou perito.
-Saber como debe facerse a preparación previa desta comparecencia, así como o desenvolvemento desta diante do xulgado ou tribunal, para que resulte eficaz e profesionalmente completa.
Destinatarios: o seminario vai dirixido aos membros das forzas e corpos de seguranza.
Inscrición e admisión.
A inscrición dos participantes será totalmente gratuíta. A admisión realizarase por rigorosa orde de entrada de solicitudes no rexistro da Academia Galega de Seguridade Pública.
Prazas: 80 prazas.
Solicitudes:
1. O persoal que desexe participar neste seminario deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 5 de novembro de 2008, ás 14.00 horas.
3. As instancias deberán enviarse á Academia Galega de Seguridade Pública, sita na avenida da Cultura, s/n, 36680 A Estrada (fax: 886 20 61 22); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas: o seminario realizarase o día 11 de novembro.
O horario será das 9.30 ás 14.00 e das 15.30 ás 19.00 horas, cunha duración de 8 horas lectivas.
Contido.
1. Preparación previa da comparecencia como testemuña ou perito.
2. Aspectos a ter en conta na declaración en sede xudicial.
3. Valoración actitudinal da linguaxe verbal, da imaxe como policía e da calidade técnica e profesional das declaracións.
Relación de admitidos.
A relación de admitidos farase pública o día 7 de novembro a partir das 14.00 horas, no taboleiro de anuncios da Academia Galega de Seguridade Pública e na páxina web
http://agasp.xunta.es
, ou ben poden coñecer e confirmar a súa asistencia chamando aos teléfonos 886 20 61 17/18/24.
Lugar.
O seminario desenvolverase na Academia Galega de Seguridade Pública, sita na avenida da Cultura, s/n, no concello da Estrada.
Certificado de asistencia.
Ao remate do seminario entregaráselle un certificado de asistencia a aquelas persoas que acrediten a súa participación continuada a él.
Modificacións.
A Academia Galega de Seguridade Pública poderá modificar o desenvolvemento do seminario para adaptalo ás necesidades da Administración e ás continxencias que poidan xurdir.
A Estrada, 8 de outubro de 2008.
P.S. (Disposición primeira Orde 31-1-2008, DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "20000D017P035.PDF"
DECRETO 231/2008, do 9 de outubro, polo que se acepta a cesión a título gratuíto do dereito de uso dun inmoble, realizada polo Concello de Tordoia á Comunidade Autónoma de Galicia con destino a punto de encontro das cuadrillas motobombas e outros medios persoais e materiais do Servizo de Incendios do Distrito Forestal III.
CONSELLERÍA DE ECONOMÍA E FACENDA — III. OUTRAS DISPOSICIÓNS — 21/10/2008

Con data do 24 de abril de 2008, o Pleno do Concello de Tordoia adoptou o acordo de ceder á Comunidade Autónoma de Galicia un inmoble situado nese concello.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o Regulamento para a execución da dita lei.
Na súa virtude, por proposta do conselleiro de Economía e Facenda logo de deliberación do Consello da Xunta de Galicia, na súa reunión do día nove de outubro de dous mil oito,
DISPOÑO:
Artigo 1º
Acéptase, nos termos establecidos polo Concello de Tordoia, a cesión a título gratuíto do dereito de uso durante dez anos dun local cunha superficie de 135 m2; referencia catastral: 001902100NH46G0001OX. O dito local radica dentro do predio rústico situado no concello de Tordoia, sitio de Su a Agra, parroquia de Numide, que estrema: norte, Manuela Recouso Conde e outros -199-; sur e leste, Dolores Recouso Bermúdez -197-; e oeste, camiño construído polo Servizo de Concentración. O dito predio ten unha superficie de 1.312 m2 e está inscrito no Rexistro da Propiedade de Ordes no tomo 198, libro 21, folio 11, predio 2.376. Referencia catastral: 15085A503001980000EZ.
Artigo 2º
O local destinarase a punto de encontro das cuadrillas motobombas e outros medios persoais e materiais do Servizo de Incendios do Distrito Forestal III.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, nove de outubro de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
RESOLUCIÓN do 8 de outubro de 2008 pola que se convoca un curso sobre procedemento sancionador en tráfico.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 15/10/2008

Dentro das actividades programadas para o ano 2008, e conforme as funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a realización dun curso sobre procedemento sancionador en tráfico, que deberá desenvolverse conforme as seguintes bases:
Obxectivos.
-Coñecer a dinámica do procedemento sancionador e a intervención do axente neste.
-Actualizarse na normativa referente aos procedementos sancionadores de carácter administrativo relacionados co tema de tráfico e transportes.
Destinatarios: persoal dos corpos de policía local de Galicia.
Inscrición: a inscrición dos participantes será totalmente gratuíta.
Prazas: 30 prazas.
Solicitudes:
1. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 3 de novembro ás 14.00 horas.
3. As instancias deberán enviarse á Academia Galega de Seguridade Pública, sita na avenida da Cultura, s/n, 36680 A Estrada (fax: 886 20 61 22); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 10 ao 13 de novembro, en horario das 9.00 ás 14 .00 horas.
Relación de admitidos.
A relación de admitidos farase pública o día 6 de novembro a partir das 14.00 horas, no taboleiro de anuncios do Academia Galega de Seguridade Pública, ou ben poden coñecer e confirmar a súa asistencia chamando aos teléfonos 886 20 61 17/118 e na páxina web: http:/agasp.xunta.es.
Lugar.
O curso desenvolverase na Academia Galega de Seguridade Pública, sita na avenida da Cultura, s/n, no concello da Estrada.
Certificado de asistencia.
Ao remate do curso entregaráselle un certificado de asistencia a aquelas persoas que acrediten a súa participación continuada a este.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 8 de outubro de 2008.
P.S. (Disposición primeira Orde 31-1-2008,
DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "20000D014P031.PDF"
RESOLUCIÓN do 18 de setembro de 2008 pola que se resolve a convocatoria da Orde do 28 de abril de 2008 pola que aproban as bases reguladoras para a concesión de subvencións a concellos de Galicia e ás súas entidades públicas con personalidade xurídica propia e que non estean integrados na rede galega de teatros e auditorios, para o equipamento e mellora das instalacións técnicas dos espazos escénicos e locais utilizados para a realización de actividades culturais.
CONSELLERÍA DE CULTURA E DEPORTE — III. OUTRAS DISPOSICIÓNS — 15/10/2008

Vistas as solicitudes de subvencións destinadas ao equipamento e mellora das instalacións técnicas dos espazos escénicos e locais utilizados para a realización de actividades culturais, e tendo en conta o cumprimento dos requisitos e trámites establecidos na Lei 9/2007, do 13 de xuño de subvencións de Galicia; na Lei de réxime financeiro e orzamentario de Galicia, texto refundido aprobado polo decreto lexislativo 1/1999, do 7 de outubro; no decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; na Lei 38/2003, do 17 de decembro, xeral de subvencións.
Vista a proposta da comisión de valoración prevista no artigo 7 da dita Orde do 28 de abril e tendo en conta os criterios sinalados no seu artigo 6,
RESOLVO:
Conceder as axudas, sinaladas no anexo, aos concellos interesados para a realización de actividades culturais con cargo á aplicación orzamentaria 12.02.432A.760.0 dos orzamentos xerais da Comunidade Autónoma de Galicia para o ano 2008.
As actividades realizadas as que fai referencia esta resolución deberán xustificar a totalidade do orzamento no prazo dos 20 días hábiles seguintes á finalización do proxecto ou proxectos e, en todo caso, antes do 1 de novembro de 2008, segundo artigo 10 da orde de convocatoria do 28 de abril de 2008.
Notificarlles aos interesados esta resolución, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Contra esta resolución poderá interpoñerse recurso de reposición ante o mesmo órgano que ditou o acto, no prazo dun mes dende a súa notificación, de acordo co disposto no artigo 116 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo ante o Tribunal Superior de Xustiza de Galicia, no prazo de dous meses contado desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa. No caso de optar polo recurso de reposición, non se poderá interpoñer recurso contencioso-administrativo ata que sexa resolto o recurso de reposición.
Santiago de Compostela, 18 de setembro de 2008.
P.D. (Orde 12-1-2007)
Carlos Amoedo Souto
Secretario xeral da Consellería de Cultura
e Deporte
Ver referencia pdf "20000D011P027.PDF"
ORDE do 9 de outubro de 2008 pola que se modifica a do 30 de xullo pola que se establecen as bases reguladoras e se convocan axudas para a realización de másters oficiais de posgrao en materia agroforestal nas universidades públicas de Galicia no curso 2008/2009.
CONSELLERÍA DO MEDIO RURAL — III. OUTRAS DISPOSICIÓNS — 15/10/2008

No Diario Oficial de Galicia nº 150, do 5 de agosto de 2008, publicouse a Orde do 30 de xullo de 2008 pola que se establecen as bases reguladoras e se convocan axudas para a realización de másters oficiais de posgrao en materia agroforestal nas universidades públicas de Galicia no curso 2008/2009.
No punto 2 do artigo 10º das bases reguladoras establécese: «a data límite para a recepción da documentación nas dependencias da dirección xeral será o 1 de novembro de 2008. Transcorrido este prazo sen que se achegue a citada documentación, considerarase que a persoa interesada renuncia á bolsa concedida».
Diversas dificultades de carácter técnico, así como atrasos producidos na recepción da documentación provocaron que a fase de instrución se prolongase máis alá das datas previstas, afectando en consecuencia a resolución do procedemento. Por tal motivo, cómpre ampliar o prazo de presentación da documentación de xustificación.
Por todo isto, e no uso das facultades que me foron concedidas,
DISPOÑO:
Artigo único.-Modifícase o punto 2 do artigo 10 das bases reguladoras da Orde do 30 de xullo de 2008 pola que se establecen as bases reguladoras para a concesión, en réxime de concorrencia competitiva, das axudas para a realización de másters oficiais de posgrao en materia agroforestal nas universidades públicas de Galicia no curso 2008/2009, que quedará redactado como se expón:
«A data límite para a recepción da documentación nas dependencias da dirección xeral será o 30 de novembro de 2008. Transcorrido este prazo sen que se achegue a citada documentación, considerarase que a persoa interesada renuncia á bolsa concedida».
Disposición derradeira única
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de outubro de 2008.
Alfredo Suárez Canal
Conselleiro do Medio Rural
RESOLUCIÓN do 9 de setembro de 2008, da Dirección Xeral de Ordenación e Innovación Educativa, pola que se fai pública a nova relación de centros autorizados no curso 2008-2009 para participar no programa de cursos para a formación complementaria da aprendizaxe de linguas estranxeiras, Cuale, nos institutos de educación secundaria e centros integrados de formación profesional da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/10/2008

A Orde do 1 de xuño de 2007 (DOG do 12 de xuño), establece as bases reguladoras e organizativas do programa de cursos para a formación complementaria en linguas estranxeiras, Cuale, nos institutos de educación secundaria e centros integrados de formación profesional. Esta orde é de aplicación nos centros públicos de ensino secundario e centros integrados de formación profesional da Comunidade Autónoma de Galicia que sexan autorizados para ofertar unha ou máis modalidades do programa.
Unha vez rematado o procedemento establecido nesa convocatoria, segundo os criterios que esa orde determina, cómpre facer pública a nova relación de centros que son autorizados para a súa participación no programa a partir do próximo curso 2008-2009.
En consecuencia, en aplicación do establecido no artigo 6.3º da Orde do 1 de xuño de 2007, a Dirección Xeral de Ordenación e Innovación Educativa
RESOLVE:
Autorizar, para a súa participación no programa de cursos para a formación complementaria en linguas estranxeiras, Cuale, convocado pola Orde do 1 de xuño de 2007, os centros que se relacionan no anexo.
Santiago de Compostela, 9 de setembro de 2008.
María José Pérez Mariño
Directora xeral de Ordenación e Innovación Educativa
Ver referencia pdf "20000D005P018.PDF"
RESOLUCIÓN do 17 de setembro de 2008, da Secretaría Xeral de Emigración, pola que se lles dá publicidade aos convenios de colaboración subscritos por esta secretaría xeral no último cuadrimestre.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/10/2008

O artigo 11.1º da Lei 4/2006, do 30 de xuño, de transparencia e boas prácticas na Administración pública galega (Diario Oficial de Galicia nº 136, do 14 de xuño), imponlle a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para lle dar cumprimento a esa obriga,
DISPOÑO:
Artigo único.-Darlle publicidade á relación dos convenios subscritos pola Secretaría Xeral de Emigración nos meses de maio, xuño, xullo e agosto do ano 2008, que se incorpora como anexo a esta resolución.
Santiago de Compostela, 17 de setembro de 2008.
Manuel Luis Rodríguez González
Secretario xeral de Emigración
Ver referencia pdf "20000D003P017.PDF"
RESOLUCIÓN do 6 de outubro de 2008 pola que se adxudican as axudas para o fomento da investigación e a innovación empresarial do procedemento IN841A, convocadas pola Orde do 25 de abril de 2008 (Diario Oficial de Galicia número 88, do 8 de maio).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 15/10/2008

Pola orde da Consellería de Innovación e Industria do 25 de abril de 2008 (DOG nº 88, do 8 de maio), convocáronse as axudas para o ano 2008 para o fomento da innovación empresarial no ámbito da Comunidade Autónoma de Galicia, correspondentes aos sete procedementos ou modalidades de axuda seguintes:
-IN841A: plataformas tecnolóxicas.
-IN841B: realización de estudos de viabilidade.
-IN841C: realización de proxectos de innovación.
-IN841D: cofinanciamento de proxectos subvencionados con anterioridade noutras convocatorias de axudas estatais e internacionais.
-IN841E: preparación de novos proxectos para a participación noutras convocatorias de axudas doutras administracións estatais e internacionais.
-IN841G: dotacións de laboratorio ou departamentos de I+D.
-IN841H: investimentos innovadores.
Na súa virtude, de acordo co establecido nas bases da citada orde da convocatoria, atendendo ás dispoñibilidades de crédito e ás propostas elaboradas pola comisión de valoración prevista no artigo 9 da orde da convocatoria, esta consellería
RESOLVE:
Primeiro.-Concederlles as axudas para as plataformas tecnolóxicas (procedemento IN841A) aos beneficiarios que se relacionan no anexo A-I desta resolución, nas contías que se sinalan, que supoñen un total de 2.140.482,5 euros para o ano 2008.
Segundo.-Para poder percibir as axudas correspondentes á anualidade de 2008, os beneficiarios deberán presentar, na data límite do 31 de outubro de 2008, a documentación indicada no artigo 17 da Orde do 25 de abril de 2008 (DOG nº 88, do 8 de maio) así como no artigo 6 do anexo I da citada orde de convocatoria.
Terceiro.-A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Cuarto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Quinto.-Contra esta resolución, que pon fin á vía administrativa, poderase interpoñer recurso potestativo de reposición ante o conselleiro de Innovación e Industria no prazo dun mes, contado a partir do día seguinte ao da publicación desta resolución no Diario Oficial de Galicia, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao da publicación desta resolución no Diario Oficial de Galicia.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de outubro de 2008.
P.D. (Orde 31-1-2006, DOG nº 24)
Emilio Nogueira Moure
Secretario xeral da Consellería de Innovación
e Industria
Ver referencia pdf "20000D008P024.PDF"
RESOLUCIÓN do 8 de setembro de 2008, da Dirección Xeral de Ordenación e Innovación Educativa, pola que se fai pública a nova relación de centros autorizados no curso 2008-2009 para participar na realización de proxectos de anticipación da primeira lingua estranxeira no segundo ciclo de educación infantil.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/10/2008

A Orde do 30 de abril de 2007, DOG do 10 de maio, convoca a realización, con carácter experimental, de proxectos de impartición da primeira lingua estranxeira nos tres cursos do segundo ciclo de educación infantil co fin de iniciar ao alumnado da nosa comunidade no contacto temperán coa lingua inglesa, por ser esta a primeira lingua estranxeira de estudo maioritario en Galicia.
O artigo 6 da citada orde determina que a autorización de participación nese plan corresponderalle á Dirección Xeral de Ordenación e Innovación Educativa.
Unha vez rematado o procedemento establecido nesa convocatoria, segundo os criterios que esa orde determina, cómpre facer pública a nova relación de centros que son autorizados para a súa participación no plan a partir do próximo curso 2008-2009 tal e como prevé o artigo 5 da devandita orde.
En consecuencia, en aplicación do establecido no artigo 6 da Orde do 30 de abril de 2007, a Dirección Xeral de Ordenación e Innovación Educativa
RESOLVE:
Primeiro.-Autorízase a participación no Plan de anticipación da primeira lingua estranxeira, convocado pola Orde do 30 de abril de 2007, aos centros que se relacionan no anexo.
Segundo.-Contra esta resolución os interesados poderán interpor recurso de alzada perante a conselleira de Educación e Ordenación Universitaria no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 114 e 115 da Lei 4/1999, de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 8 de setembro de 2008.
María José Pérez Mariño
Directora xeral de Ordenación e Innovación Educativa
ANEXO
Ver referencia pdf "20000D004P018.PDF"
RESOLUCIÓN do 10 de setembro de 2008, da Dirección Xeral de Ordenación e Innovación Educativa, pola que se fai pública a nova relación de centros autorizados no curso 2008-2009 para participar no Plan de seccións bilingües en centros sostidos con fondos públicos de ensino non universitario convocado pola Orde do 18 de abril de 2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/10/2008

A Orde do 18 de abril de 2007, DOG do 7 de maio, crea e regula a convocatoria do Plan de seccións bilingües en centros sostidos con fondos públicos de ensino non universitario.
O artigo 12 da citada orde determina que a autorización de participación nese plan corresponderalle á Dirección Xeral de Ordenación e Innovación Educativa.
Unha vez rematado o procedemento establecido nesa convocatoria, segundo os criterios que esa orde determina, cómpre facer pública a nova relación de centros que son autorizados para a súa participación no plan a partir do próximo curso 2008-2009 de conformidade co disposto no artigo 14º da devandita orde.
En consecuencia, en aplicación do previsto no artigo 12 da Orde do 18 de abril de 2007, a Dirección Xeral de Ordenación e Innovación Educativa
RESOLVE:
Primeiro.-Autorizar a participación no Plan de seccións bilingües, convocado pola Orde do 18 de abril de 2007, aos centros que se relacionan nos anexos coas especificacións que neles se indican.
Segundo.-Contra esta resolución os interesados poderán interpor recurso de alzada perante a conselleira de Educación e Ordenación Universitaria no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 114 e 115 da Lei 4/1999, de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 10 de setembro de 2008.
María José Pérez Mariño
Directora xeral de Ordenación e Innovación
Educativa
Ver referencia pdf "20000D005P018.PDF"
Ver referencia pdf "20000D006P019.PDF"
RESOLUCIÓN do 30 de setembro de 2008, da Dirección Xeral de Industria, Enerxía e Minas, pola que se modifica a do 8 de febreiro, pola que se convocan exames ordinarios para a obtención do carné profesional de operador de guindastre móbil autopropulsado no ano 2008.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 15/10/2008

Na Resolución do 8 de febreiro de 2008, da Dirección Xeral de Industria, Enerxía e Minas, pola que se convocan exames ordinarios para a obtención do carné profesional de operador de guindastre móbil autopropulsado no ano 2008 (DOG nº 37, do 21 de febreiro de 2008) desígnanse os membros do tribunal cualificador.
Como consecuencia de cambios no persoal adscrito a esta dirección xeral, é necesario nomear un novo secretario e suplente no tribunal.
De acordo co que antecede e no exercicio das competencias que teño atribuídas,
RESOLVO
Modificar a composición do tribunal, de tal forma que queda como se indica a continuación:
Tribunal nº 1:
Presidente: Antonio de la Hera Roldán.
Suplente: Juan Luis Ecenarro Tomé.
Secretario: José Ramón Vázquez Rodríguez.
Suplente: Isabel Álvarez Janeiro.
Vogal A Coruña: Isidoro Martínez Arca.
Vogal suplente: Julián Lucas Ramírez.
Vogal Lugo: Fernando Mailoc López García.
Vogal suplente: Isabel Romero Vázquez.
Vogal Ourense: Alfonso Tomás Paz Doniz.
Vogal suplente: Juan Ramón Velasco González.
Vogal Pontevedra: Eugenio Fernández Piñeiro.
Vogal suplente: Ángel Merino Cachaperín.
Contra esta resolución, que non pon fin á vía administrativa, poderá interpoñerse recurso de alzada ante o conselleiro de Innovación e Industria no prazo dun mes desde a súa publicación.
Santiago de Compostela, 30 de setembro de 2008.
Anxo Ramón Calvo Silvosa
Director xeral de Industria, Enerxía e Minas